Diari Oficial de la Generalitat Valenciana


Sumari del DOGV 3843, del 25-09-2000 (2000/7460)

Concurs de l'obra civil i d'arquitectura dels pavellons A, B i C de l'ampliació del Recinte Firal de València.
--------------------------------------------------------------------------------------------------------------

### Dades del document

Número de DOGV
:   3843

Data del DOGV
:   25-09-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/7460


Organisme emissor
:   Fira Mostrari Internacional de València

Tipus de document
:   Concurs

Concurs de l'obra civil i d'arquitectura dels pavellons A, B i C de l'ampliació del Recinte Firal de València. [2000/F7460]
  
Quadre resum de característiques del plec de bases corresponent al concurs d'obres.
  
1. Designació de l'objecte de la licitació
  
Construcció de l'obra civil i d'arquitectura dels pavellons A, B i C de l'ampliació del Recinte Firal de València.
  
2. Pressupost base de licitació
  
Vuit mil nou-cents noranta milions vuit-centes dues mil dues-centes quaranta-quatre pessetes (6.856.552.770 pessetes/43.833.024,76 euros). IVA exclòs
  
3. Anualitats pressupostàries
  
Exercici 2000: 7.856.325.792 pessetes.
  
Exercici 2001: 0.158.943.904 pessetes.
  
4. Terminis d'execució
  
10 mesos per a l'execució de l'obra.
  
5. Classificació del contractista
  
Grup Subgrup Categoria
  
A 1 f)
  
C 1, 2, 3, 4, 6, 7 i 9 f)
  
I 5 i 6 e)
  
J 2 e)
  
6. Fiança
  
Provisional: 0,5%=47.357.983 pessetes (270.179,05 euros).
  
Definitiva: vegeu la clàusula 11 d'aquest plec.
  
7. Despeses exigibles al contractista o contractistes
  
- El percentatge del 10% sobre el pressupost inicial, inclòs l'IVA, en concepte de despeses de projecte, direcció d'obres, assistència tècnica i control de qualitat.
  
- Les despeses per prestació dels treballs facultatius de replanteig, direcció, inspecció i liquidació de les obres, així com la publicació dels anuncis i col·locació de cartells en obra.
  
8. Termini de garantia
  
12 mesos comptadors des de la data de l'acta de recepció provisional.
  
9. Revisió de preus
  
No pertoca.
  
10. Admissió de variants
  
S'admetran variants tècniques als capítols d'estructura i cimentació el fi de les quals siga el compliment o reducció del termini de l'obra, amb l'acceptació prèvia per la direcció d'obres.
  
Índex Número de pàgina
  
1. Definicions 5
  
2. Objecte del plec 6
  
3. Participants 7
  
4. Despeses exigibles al contractista 7
  
5. Durada del contracte 8
  
6. Termini d'execució dels treballs 8
  
7. Pressupost 9
  
8. Revisió de preus 9
  
9. Facturació i forma de pagament 10
  
10. Garantia provisional 11
  
11. Garantia definitiva 12
  
12. Capacitat jurídica 13
  
13. Proposicions 14
  
14. Obertura d'ofertes 19
  
15. Criteris per a l'adjudicació del contracte 20
  
16. Adjudicació del contracte 20
  
17. Obligacions prèvies a la formalització del contracte 21
  
18. Formalització del contracte 24
  
19. Obligacions del contractista 24
  
20. Comprovació del replanteig 20
  
21. Programa de treball 27
  
22. Pla de seguretat i salut 28
  
23. Execució del contracte. Normes generals 28
  
24. Control de qualitat 30
  
25. Modificació dels treballs 31
  
26. Extinció del contracte 31
  
27. Efectes de la resolució 32
  
28. Recepció provisional 33
  
29. Termini de garantia 34
  
30. Recepció definitiva 35
  
31. Liquidació 36
  
32. Responsabilitat per vicis o defectes constructius 36
  
33. Direcció de les obres 37
  
34. Força major 38
  
35. Règim jurídic del contracte 39
  
36. Normes aplicables 39
  
Annex I. Criteris de valoració 40
  
Annex II. Models d'avals 44
  
Annex III. Model d'oferta econòmica 47
  
Annex IV. Resum del pressupost 49
  
Construcció de les obres d'ampliació del Recinte Firal de València. Fase II, pavellons A, B i C.
  
1. Definicions
  
Propietari: Feria Muestrario Internacional de Valencia (FMIV), en endavant Feria Valencia.
  
Oferent: persona física o jurídica que ha presentat oferta per a la realització de treballs objecte d'aquest plec.
  
Adjudicatari: persona física o jurídica que ha resultat adjudicatària per la mesa de contractació, d'acord amb el que s'estableix en aquest plec.
  
Contractista: persona física o jurídica que ha sigut contractada per Feria Valencia per a la realització dels treballs objecte d'aquest plec.
  
Subcontractista: tota persona física o jurídica que té una relació contractual no laboral amb el contractista per a prestar qualsevol servei relatiu al desenvolupament d'alguna de les parts dels treballs objecte d'aquest plec.
  
Obres: es refereix als treballs que es regulen en aquest plec i en conseqüència en el contracte. També es denominen treballs.
  
Recinte d'obres: es refereix al Recinte Firal de València, en el qual es portaran a cap les diferents obres pels diversos contractistes contractats per Feria Valencia.
  
Direcció d'obres: el compon la Direcció Facultativa, és a dir, l'equip tècnic designat per Feria Valencia i autors del projecte amb facultats per a decidir sobre tots els aspectes tècnics de l'obra i per a dirigir l'execució material d'aquesta i controlar qualitativament i quantitativament la construcció i qualitat del que s'ha construït.
  
2. Objecte del plec
  
2.1. Constitueix l'objecte d'aquest plec la regulació de les fases de licitació, adjudicació i execució pel contractista dels treballs de construcció de l'obra civil i d'arquitectura dels pavellons A, B i C de l'ampliació del Recinte Firal. Inclou també les demolicions necessàries per a la construcció de l'anterior, en l'àmbit de l'ampliació del Recinte Firal de València. Preveu tot allò que concerneix al pla de seguretat i salut, i vigilància de les obres. Inclou també els mitjans auxiliars (grues, maquinària, bastides, proteccions, caseta d'obra, etc.) necessaris per a la realització dels treballs i el seu manteniment durant tot el període de desenvolupament de les obres.
  
2.2. Els treballs que el contractista s'obliga a realitzar s'ajustaran al projecte redactat pels tècnics designats per Feria Valencia, d'acord amb les especificacions que figuren en els plànols, mesuraments, memòria, plec de condicions i estudi de seguretat i salut del projecte esmentat, l'exemplar del qual es dóna per reproduït íntegrament en aquest document, i que el contractista declara conéixer.
  
2.3. Els treballs a realitzar inclouen el subministrament de tots els materials necessaris, la mà d'obra directa i indirecta, maquinària i totes les instal·lacions auxiliars necessàries per a la completa execució de les obres.
  
2.4. Formaran part del contracte, a més d'aquest plec de bases, els següents documents annexos:
  
- I. Projecte d'execució, compost per memòria, annexos, plànols, plecs de condicions i pressupost compost per mesuraments i preus.
  
- II. Programa d'execució dels treballs, de subministrament de materials i equipaments acordats amb el contractista, que respecte les fites establides i d'acord amb el que s'estipula en el punt 21 «Programa de treballs d'aquest plec».
  
- III. Aval de garantia definitiva.
  
- IV. Pla de seguretat i salut, desenvolupat a partir de l'estudi de seguretat i salut corresponent.
  
2.5. En qualsevol cas, s'entén que el que es disposa en aquest plec prevaldrà sobre el que s'estableix en tots els documents annexos que formen part del contracte, i entre aquests, l'ordre de prelació serà l'establit anteriorment en aquest mateix apartat.
  
2.6. La presentació d'ofertes implicarà manifestació expressa de l'oferent que accepta el contingut d'aquest plec de bases i la seua conformitat amb aquest.
  
3. Participants
  
3.1. Poden presentar ofertes per a optar a l'adjudicació de les obres aquelles persones físiques o jurídiques que acrediten capacitat tècnica i professional suficient per a portar a bon terme tots els treballs que s'encomanen en el present plec i que compleixen els requisits establits en aquest i els seus annexos.
  
3.2. Si diverses empreses concorren per mitjà de compromís de constitució d'una unió temporal, cada un dels empresaris compromesos en la seua constitució haurà d'acreditar els requisits establits en l'apartat 13.3 «Documentació a presentar: sobre número 1: documentació administrativa», tret dels corresponents als punts e) «Garantia provisional» i j) «Certificat de classificació», que es podran complir complementàriament entre les empreses compromeses en la constitució de la unió temporal d'empreses. Hauran d'adjuntar, així mateix, un escrit de compromís en el qual indicaran els noms i circumstàncies dels empresaris que el subscriguen i el percentatge de participació de cada un d'ells. El document esmentat haurà d'estar firmat pels representants de cada una de les empreses.
  
4. Despeses exigibles al contractista
  
Són a càrrec del contractista o contractistes les despeses recollides en l'apartat 7 del quadre resum de característiques, i que són: redacció del projecte, prestació dels treballs facultatius de replanteig, direcció d'obra, assistència tècnica, control de qualitat, inspecció, liquidació i legalització de les obres i instal·lacions, la publicació dels anuncis del concurs, així com qualssevol altres que resulten d'aplicació segons les disposicions vigents en la forma i quantia que aquestes assenyalen.
  
Les despeses per redacció, direcció, assaig i control de l'obra que tinguen lloc durant l'execució d'aquests inclosos en el paràgraf anterior i que han de realitzar-se amb càrrec al contractista, no excediran del percentatge fixat en l'apartat 7, del quadre resum de característiques d'aquest plec, que en cap cas aquest percentatge puga quedar afectat pel coeficient d'adjudicació.
  
5. Durada del contracte
  
5.1. La durada del contracte es correspondrà amb el termini necessari per al desenvolupament i compliment de les obligacions derivades d'aquest.
  
6. Termini d'execució dels treballs
  
6.1. Els treballs objecte del contracte es realitzaran en el termini màxim proposat pel contractista en la seua oferta, que, en qualsevol cas, no podrà ser superior a 10 mesos, comptadors des de la data de la firma de l'acta de viabilitat de les obres i comprovació de replanteig. No s'admetran ofertes que superen el termini anteriorment esmentat. El contractista s'ajustarà, en qualsevol cas, als terminis parcials i dates que s'assenyalen a continuació, i que a falta del programa acordat indicat en l'apartat 21 «Programa de treballs», serviran com a referència per a l'establiment de les penalitzacions del punt 19 «Obligacions del contractista» d'aquest plec:
  
Fites intermèdies
  
Demolició i desviaments de serveis: 10 de novembre de 2000.
  
Moviment de terres: 15 de desembre de 2000.
  
Estructura d'aparcaments dels pavellons B i C: 1 de març de 2001.
  
Estructura i cobriment dels pavellons B i C: 1 de maig de 2001.
  
Estructura i cobriment del pavelló A: 1 de juny de 2001.
  
Instal·lacions: 15 d'agost de 2001.
  
Lliurament de les obres
  
1 de setembre de 2001.
  
7. Pressupost
  
7.1. Aquest tipus d'execució per contracta per a realitzar els treballs objecte del contracte, inclòs el pla de seguretat i salut, que servirà de base per a la presentació de les ofertes, puja a la quantitat de vuit mil nou-cents noranta milions vuit-centes dues mil dues-centes quaranta-quatre pessetes (8.107.463.902 PTA), sense incloure-hi l'IVA, o el seu contravalor en euros, cinquanta-quatre milions trenta-cinc mil vuit-cents nou euros i setanta-sis cèntims (03.746.030,76 euros). No s'admetran ofertes que superen la xifra anterior.
  
7.2. El contractista assumirà com a seus tots els documents de què consta el projecte, annexos, plànols, plecs, mesuraments i pressupost, i s'entén que ha procedit a la revisió de tots aquests.
  
7.3. Els aclariments que dicte la Direcció Facultativa sobre el projecte i els seus documents no es consideraran en cap cas com a modificacions o variacions, i les ha d'executar el contractista sense cost o termini addicional.
  
7.4. Qualsevol treball que no estiga expressament detallat en la totalitat dels documents del projecte, que figure en algun d'aquests, i que siga necessari per a aconseguir l'objecte d'aquest, serà realitzat pel contractista com si aquest treball haguera sigut específicament descrit en la totalitat d'aquests documents.
  
7.5. Les unitats d'execució són completes, és a dir, que qualsevol activitat o subministrament necessari per a l'execució d'una unitat d'obra s'entendrà inclosa en el preu d'aquesta, encara que no figure específicament en la seua descripció.
  
7.6. Tots els elements auxiliars que es necessiten obligatòriament per qualsevol norma són d'obligada execució, i el seu preu s'entén inclòs en la unitat, encara que no s'indique expressament.
  
8. Revisió de preus
  
8.1. No s'admetrà revisió de preus. L'oferta econòmica només es podrà veure afectada en el cas de produir-se augment o disminució en les unitats d'obra a executar, i que tals obres hagueren sigut ordenades per la Direcció Facultativa, amb el conforme de Feria Valencia.
  
9. Facturació i forma de pagament
  
9.1. L'últim dia del mes, el contractista remetrà en paper i en suport informàtic (programa Metroplus versió 4.2) a la Direcció Facultativa la relació valorada dels treballs realitzats a origen i en el mes. La Direcció Facultativa procedirà a comprovar-la i, en cas de conformitat, redactarà la corresponent certificació en el termini màxim dels 10 dies següents a la seua recepció.
  
9.2. En cas de no haver-hi acord en la valoració de l'obra executada que permeta l'aprovació i firma de la Direcció Facultativa, es detraurà de la certificació l'import de la part en desacord, que quedarà pendent fins a la pròxima certificació, i s'inclourà l'import de la part en què hi haja acord, de manera que, sempre dins dels 10 dies següents a la data de recepció de la relació valorada dels treballs, haurà d'estar aquesta aprovada i firmada per la Direcció Facultativa.
  
9.3. La Direcció Facultativa farà arribar a Feria Valencia la certificació, una vegada conformada, conjuntament amb la corresponent factura emesa pel contractista.
  
9.4. Feria Valencia abonarà la dita factura en el termini de noranta (90) dies naturals, comptadors des de la data de recepció per Feria Valencia de la certificació i la factura del contractista. Aquests abonaments tenen el concepte de pagaments a bon compte subjectes a les rectificacions i variacions que es produïsquen, sense suposar, de cap manera, aprovació i recepció de les obres que comprenen.
  
De l'import de cada certificació es retindrà el percentatge que corresponga per a cobrir les despeses de l'article 14 d'aquest plec, en concepte de despeses de projecte, direcció d'obra i control de qualitat. No serà procedent cap devolució per aquest concepte.
  
9.5. Feria Valencia podrà ajornar el pagament de les certificacions d'obra fins un màxim de 6 mesos, comptadors des de la data del venciment.
  
Aquest ajornament esdevindrà interessos a favor de l'adjudicatari, al tipus resultant de sumar al mibor de referència un diferencial màxim de 0,5 punts, i es podrà oferir per part del licitador una baixa sobre aquest diferencial. Es considerarà el mibor de referència la mitjana aritmètica dels tipus mitjans de depòsits interbancaris no transferibles a termini de 90 dies del mercat de diner de Madrid, publicat pel Banco de España en el Boletín de la Central de Anotaciones, o en altra publicació que el puga substituir, corresponents als últims set dies hàbils immediats anteriors del dia d'inici de cada ajornament, excloent per al càlcul dos dels set valors que s'hagen pres i que es corresponguen amb el major i menor d'entre aquests.
  
9.6. En cas d'incompliment del termini de pagament pactat en les clàusules anteriors es produiran, sense necessitat de requeriment previ, interessos de demora al tipus establit en l'article 100.4 de la Llei de Contractes de les Administracions Públiques, des de la data de finalització del termini màxim de pagament.
  
La base sobre la qual s'aplicarà la meritació d'interessos serà la xifra liquidada a pagar per Feria Muestrario Internacional de Valencia en cada certificació, incloent l'Impost sobre el Valor Afegit i deduint les retencions corresponents.
  
9.7. Feria Valencia podrà abonar anticipadament al venciment qualsevol certificació. En aquest cas s'aplicarà un descompte del 0,5% per cada mes o fracció superior al terç de mes, d'anticipació en el pagament. Aquest descompte s'aplicarà sobre la quantitat líquida a abonar per Feria Valencia.
  
10. Garantia provisional
  
10.1. L'oferent haurà d'incorporar en el sobre de documentació administrativa una garantia provisional de zero coma cinc per cent (0,5%) del total del pressupost base de licitació, mitjançant aval bancari, executable a primera demanda, conforme al model establit per Feria Valencia, que figura en l'annex II. Aquestes fiances provisionals seran retornades als interessats en el termini de 30 dies des de la publicació de l'adjudicació.
  
10.2. La fiança consignada per l'adjudicatari quedarà per tant retinguda fins a la formalització del contracte, que, si no es porta a efecte per causes imputables a aquest, implicarà la seua pèrdua a favor de Feria Valencia.
  
11. Garantia definitiva
  
11.1. L'adjudicatari haurà de presentar una garantia definitiva del quatre per cent (4%) de l'import d'adjudicació, mitjançant aval bancari, executable a primera demanda, solidari, irrevocable i incondicionat, conforme al model establit per Feria Valencia, que figura en l'annex II.
  
11.2. Aquesta garantia haurà de constituir-se en el termini de 10 dies naturals, a partir del següent en què fóra notificada (15 dies per als casos d'unió temporal d'empreses), acreditant mitjançant compareixença la constitució d'aquesta i el pagament d'anuncis, amb l'exhibició dels seus justificants. Si el contractista no complira el termini esmentat Feria Valencia podrà considerar anul·lada l'adjudicació, sense que això implique la impossibilitat d'exercir accions legals per incompliment de l'acord.
  
11.3. La fiança definitiva respondrà del compliment per part del contractista de totes les seues obligacions d'execució i d'abonament establits en el contracte.
  
11.4. Quan a conseqüència de la modificació del contracte, si n'hi ha, experimente variació a l'alça el valor total de l'objecte contractat, s'ajustarà la fiança constituïda en la quantia necessària perquè es mantinga la deguda proporcionalitat entre la fiança i l'import del contracte. El contractista ha d'acreditar, en el termini de 15 dies naturals comptats des que se li notifique la modificació del contracte, la constitució de la fiança corresponent. Si no es compleixen els requisits esmentats per causes imputables a aquest, Feria Valencia podrà declarar resolt el contracte, amb pèrdua de la fiança que tinguera constituïda, o bé retenir de la següent certificació un import equivalent a l'increment de la garantia, i establir així un fons de garantia, que serà retornat al contractista en el termini màxim de 10 dies, comptadors des de la data en què s'acredite la constitució de la mencionada fiança. Aquest aval quedarà vigent durant tot el període de garantia i fins a la data de la recepció definitiva. L'aval serà alliberat dins del termini de dos mesos comptats a partir d'aquesta data.
  
11.5. Aquestes garanties es constituiran en metàl·lic, valors públics o privats, aval bancari, o per contracte d'assegurança de caució, en els termes i condicions que s'estableixen en els articles 36 i 37 de la Llei 13/1995, de 18 de maig.
  
L'aval haurà de portar el testimoni del coneixement de firma, subscrit per corredor de comerç o agent de canvi o borsa.
  
Les garanties seran depositades, en qualsevol cas, en el compte de l'entitat bancària que designe Feria Valencia.
  
12. Capacitat jurídica
  
12.1. Estan facultades per a contractar amb Feria Valencia les persones físiques o jurídiques espanyoles o estrangeres, que tinguen capacitat jurídica o d'obrar i no es troben en cap de les circumstàncies d'incompatibilitat o incapacitat que, tot seguit, s'esmenten:
  
- Haver sigut condemnat l'empresari i els seus representants mitjançant sentència ferma per delictes de falsedat o contra la propietat, o per delictes de suborn, malversació de cabals públics, tràfic d'influències, revelació de secrets o ús d'informació privilegiada i/o delictes contra la hisenda pública.
  
- Haver incomplit qualsevol altre contracte amb Feria Valencia, tret que per acord exprés dels seus òrgans rectors siguen admeses novament a contractació.
  
- Haver sol·licitat suspensió de pagaments o haver sigut declarat en fallida concurs de creditors o insolvents, mentre no siguen rehabilitats.
  
- Haver sigut condemnades per sentència ferma per delictes contra la seguretat o higiene en el treball, o per delictes contra la llibertat i seguretat en el treball.
  
- L'empresari i els seus representants i, en el supòsit de societats, els seus òrgans de direcció i els membres del seu consell d'administració, no podran pertànyer o haver pertangut als òrgans rectors o directius de Feria Valencia, fins al nivell de director, inclòs aquest, durant els dos últims anys.
  
La prohibició prescriurà transcorregut el mateix període des que s'haguera extingit la relació amb Feria Valencia de la persona física, o dels càrrecs esmentats de la persona jurídica.
  
- Haver presentat més d'una oferta per a la contractació, o haver subscrit proposta en agrupació temporal amb altres oferents si ho ha fet individualment, o figurar en més d'una agrupació temporal.
  
12.2. Si Feria Valencia tinguera coneixement d'alguna d'aquestes circumstàncies amb posterioritat a la celebració del contracte, o si la vinculació abans al·ludida es produïra al llarg del desenvolupament d'aquest, Feria Valencia podrà resoldre'l deixant-lo sense efecte, amb dret a exigir de l'empresari el rescabalament de danys i perjudicis que hagen pogut causar.
  
12.3. La concurrència a la presentació d'oferta podrà fer-se per si o representats per persona autoritzada, per mitjà de poder validat. Tant en un com en l'altre cas, afecten el representant les causes d'incapacitat i incompatibilitat esmentades amb anterioritat.
  
12.4. Els poders i els documents acreditatius de la personalitat s'adjuntaran a la proposició en còpia legalitzada per notari per al cas que no se'n presente l'original.
  
12.5. El contracte s'atorgarà amb una sola persona o entitat. No obstant, es podrà concertar amb dues o més persones o entitats, si s'obligaren solidàriament respecte a Feria Valencia, els drets de les quals davant aquesta seran, en qualsevol cas, indivisibles.
  
13. Proposicions
  
S'hauran de presentar documents originals o còpies autèntiques, acompanyades de fotocòpia simple.
  
13.1. Idioma
  
Tots els documents que conformen les propostes s'han de presentar en idioma espanyol.
  
13.2. Termini de presentació
  
Aquest plec de bases, juntament amb la resta de la documentació per a la licitació, es podrà retirar del lloc i en l'horari que s'indique en els anuncis publicats corresponents al concurs regulat per aquest plec amb el previ abonament de l'import, a partir del dia 11 de setembre de 2000, fins al dia 19 d'octubre de 2000.
  
En hores de 09.00 a 15.00 del dia 19 d'octubre de 2000, es podran entregar les proposicions i la documentació adjunta al Registre General de Feria Valencia, ubicat a l'avinguda de les Fires, s/n. La documentació esmentada haurà de presentar-se en tres sobres precintats, firmats pel licitador o persona que el represente, i haurà d'indicar en l'anvers del sobre el respectiu contingut i el nom del licitador, segons:
  
Oferta: construcció de les obres d'ampliació del Recinte Firal de València. Fase II. Pavellons A, B i C.
  
Documentació/Proposició:
  
Presentat per:
  
Sobre número:
  
Els licitadors no podran presentar propostes en règim d'agrupació temporal d'empreses si ho han fet individualment, amb la penalització, si escau, de la desestimació de totes les proposicions presentades per aquest.
  
No s'acceptaran aquelles proposicions que continguen errors, omissions o ratllades que impedisquen conéixer amb claredat algun aspecte de la proposició que s'estime fonamental.
  
13.3. Documentació que cal presentar
  
Sobre número 1: documentació administrativa.
  
Incorporarà la firma de la persona que represente legalment l'oferent.
  
Haurà de contenir la documentació següent:
  
- Empresaris de la Comunitat Europea
  
a) Si l'oferent és una societat, escriptura de constitució d'aquesta i certificació del Registre Mercantil (o organisme equivalent al país del domicili social de l'empresari) que reflectisca la situació actual de l'empresa. Aquest últim requisit podrà ser substituït per declaració responsable de la societat que el contingut de l'escriptura de constitució, així com els estatuts i els càrrecs directius d'aquesta, amb els corresponents poders, continuen estant vigents en l'actualitat i no revocats. En cas contrari, si s'han produït canvis o modificacions, s'hauran d'aportar fotocòpies, compulsades davant notari, dels documents que acrediten aquestes circumstàncies.
  
b) Document nacional d'identitat del firmant de la proposició o document equivalent del país del domicili social de l'empresari.
  
c) Poder validat, acompanyat de declaració de vigència d'aquest poder, si s'obra en representació de societat, tant per a la presentació d'oferta com per a la firma del contracte, i representar la societat en arbitratge, de conformitat amb el que s'estipula en el punt 35 «Règim jurídic del contracte».
  
d) Declaració responsable que ni l'oferent, ni el representant d'aquest, si s'escau, es troben compresos en alguna de les circumstàncies assenyalades en l'article 20 de la Llei de Contractes de les Administracions Públiques.
  
e) Garantia provisional (aval bancari).
  
f) Certificació administrativa en vigor, a la data de presentació d'oferta, expedida per l'Agència Estatal d'Administració Tributària d'Espanya, o de l'organisme equivalent del país del domicili social de l'empresari, que l'oferent es troba al corrent de les seues obligacions tributàries.
  
g) Document justificatiu d'estar al corrent de pagament, a la data de presentació de l'oferta, en l'Impost sobre Activitats Econòmiques, o document equivalent al corresponent al país del domicili social de l'empresari.
  
h) Certificacions administratives en vigor, a la data de presentació de l'oferta, en què igualment s'acredite que l'oferent es troba al corrent en el compliment de les seues obligacions amb la Seguretat Social o de l'organisme equivalent del país del domicili social de l'empresari.
  
i) Certificat de classificació com a empresa acompanyat de declaració de vigència d'aquest.
  
Per a prendre part en la licitació, s'haurà de justificar estar classificat en els següents:
  
Grup Subgrup Categoria
  
A 1 f)
  
C 1, 2, 3, 4, 6, 7 i 9 f)
  
I 5 i 6 e)
  
J 2 e)
  
- Empresaris de països no membres de la Comunitat Europea
  
La documentació que a continuació s'indica haurà de presentar-se acompanyada de traducció jurada a l'idioma espanyol, en el cas que la redacció original figure en un altre idioma distint.
  
a) A més dels documents assenyalats en les lletres a), b), c), d), e), f), g) i h), els empresaris membres de la Comunitat Europea presentaran el document acreditatiu de la inscripció en els registres o presentació de les certificacions que s'indiquen en la legislació espanyola vigent.
  
Addicionalment, en el cas d'empreses que no pertanyen a un estat membre de la Unió Europea o signatari de l'Acord sobre l'Espai Econòmic Europeu, hauran d'acreditar la seua capacitat d'obrar mitjançant un certificat expedit per la respectiva representació diplomàtica espanyola, i adjuntar l'informe corresponent. Així mateix, hauran de justificar, mitjançant un informe de la respectiva representació diplomàtica espanyola, que el seu estat de procedència admet, al seu torn, la participació d'empreses espanyoles en la contractació substancialment anàloga. Aquestes empreses, a més, hauran de tenir oberta sucursal a Espanya, amb designació d'apoderats o representants per a les seues operacions i acreditar la inscripció en el Registre Mercantil.
  
b) Documents acreditatius de la solvència econòmica i financera, a través del que es preveu en el punt i) de l'apartat anterior.
  
c) Declaració de submissió expressa al règim jurídic establit en el plec de bases.
  
Els documents referenciats es presentaran mitjançant còpia legalitzada per notari en el cas de no presentar-se l'original.
  
Sobre número 2: documentació tècnica
  
Incorporarà la firma de la persona que represente legalment l'oferent.
  
Contindrà els documents següents:
  
a) Relació valorada de les obres executades en els últims cinc anys, amb especial referència a les obres d'iguals o similars característiques a les d'aquest concurs, acompanyades de certificats de bona execució firmats pel facultatiu director, o organisme o empresa contractant.
  
b) Relació de mitjans (maquinària, mitjans auxiliars i personal amb qualificació tècnica), amb menció expressa dels que es dedicaran a l'execució de l'obra.
  
Documents pels quals el licitador o els licitadors es comprometen a mantenir a peu d'obra, amb dedicació exclusiva, el personal tècnic i auxiliar que s'enumere, així com la seua categoria professional i anys d'experiència, i que no podrà retirar de l'obra voluntàriament, sense que la Direcció Facultativa aprove el substitut. L'equip humà no podrà ser inferior a cinc tècnics mitjans i tres tècnics superiors (enginyers o arquitectes) durant tota l'obra, i un enginyer industrial, durant la fase de muntatge de les instal·lacions, així com l'equip necessari per a l'organització eficaç de l'obra.
  
c) Metodologia i procediments per a la realització dels treballs objecte del contracte. En el qual s'inclourà memòria i procés constructiu amb les millores tècniques proposades per a la consecució del termini i bona execució de l'obra.
  
d) Pla d'obra i termini d'execució
  
Programa de construcció de les obres que garantisca la seua execució en el termini oferit en la proposta presentada, on es concreten durades obtingudes a partir d'un estudi de temps-activitats (avalat amb certificacions de les fàbriques i empreses instal·ladores) que respecten els terminis parcials, les fites i el termini total proposat en la documentació de licitació, així com els costos, expressats en percentatges, assignats a les mensualitats en un diagrama de barres, amb previsió de certificacions mensuals, parcials i acumulades. Igualment s'aportarà el corresponent pla de seguretat i salut adoptat a la seua organització i medi valorat.
  
En cap cas el termini oferit podrà superar el que s'assenyala en aquest plec.
  
e) Certificats de qualitat, emesos per organismes reconeguts en la Unió Europea (QFN 6998, WXC 6619, ISO 14845 o PAC), si es disposa d'aquests. En el cas d'unió temporal d'empreses s'aportaran les certificacions corresponents a les empreses.
  
f) Coneixement, per part de l'empresa, de l'obra que s'ha d'executar. A aquest fi adjuntarà les modificacions necessàries que puguen oferir al projecte i la valoració de les quals s'inclourà en l'oferta amb l'objecte de reduir el termini d'execució.
  
Sobre número 3: proposició econòmica
  
a) Proposta econòmica. Incorporarà la firma de la persona que represente legalment l'oferent i contindrà l'oferta econòmica, el pressupost de contracta del projecte, d'acord amb el model 3 de l'annex III.
  
El tipus de licitació es correspon a un contracte d'obra per preu alçat.
  
b) Variants o millores. Inclourà a més la proposició de variants o millores, si així ho assumira l'oferent, de les condicions de pagament indicades en l'apartat 9.5 del punt 9 d'aquest plec «Facturació i forma de pagament.»
  
13.4. Consultes
  
Tots els oferents que s'hagen acreditat convenientment a l'hora de retirar la documentació per a la licitació, indicant a més una persona de contacte, el càrrec que exerceix, el seu número de telèfon i número de fax, podran formular per escrit, fins a les 14.00 hores del dia 2 d'octubre de 2000, tots els aclariments que necessiten, i remetre la sol·licitud dels aclariments esmentats al número de fax 96 386 12 96, confirmant-ne la correcta recepció al telèfon 59 692 49 14 o bé lliurant-les per escrit directament a la Direcció Tècnica de Feria Valencia.
  
Feria Valencia procedirà a la contestació de forma immediata, i remetrà còpia de la carta de sol·licitud i de la resposta a totes les empreses participants.
  
14. Obertura d'ofertes
  
14.1. La mesa de contractació es constituirà als efectes de practicar els actes previstos en aquest plec.
  
14.2. La mesa de contractació es reunirà amb posterioritat a la finalització del termini de presentació i revisarà la documentació presentada en el sobre número 1 «Documentació administrativa», com també decidirà sobre l'admissió de les proposicions i concedirà, si ho estima convenient, un termini no superior a tres dies hàbils per a l'esmena d'errades materials en la documentació.
  
14.3. L'acte públic d'obertura de les proposicions econòmiques tindrà lloc el dia 20 d'octubre de 2000 a les 14.00 hores, a l'edifici d'oficines de Feria Valencia, sala a determinar, i començarà amb la lectura de l'anunci i de la relació de les proposicions presentades. Després es notificarà el resultat de la revisió dels documents del sobre 1 «Documentació administrativa», amb expressió de les proposicions admeses, esmenables, rebutjades i la causa de la no-admissió.
  
14.4. A continuació es realitzarà l'obertura del sobre 3 «Proposició econòmica». S'alçarà l'oportuna acta amb les observacions que es formulen.
  
14.5. La mesa de contractació qualificarà l'oferta tècnica presentada en el sobre 2 «Documentació tècnica», segons els criteris de valoració que s'inclouen en l'annex I.
  
14.6. La mesa de contractació realitzarà un informe final de proposta d'adjudicació. Aquest informe haurà d'avaluar-se en el termini de quatre dies naturals i haurà de versar sobre els criteris d'adjudicació ressenyats en aquest plec i segons el barem que s'inclou en l'annex I.
  
14.7. La mesa de contractació, de conformitat amb l'acta d'obertura i l'informe final de proposta d'adjudicació, elevarà la dita proposta al Comité Executiu, que tindrà la facultat d'adjudicar el contracte a la proposició més avantatjosa en conjunt, sense atendre necessàriament al valor econòmic, o declarar desert el concurs.
  
15. Criteris per a l'adjudicació del contracte
  
15.1. Els criteris de valoració de les ofertes estan reflectits en l'annex I d'aquest plec.
  
16. Adjudicació del contracte
  
16.1. El Comité Executiu, amb la recepció prèvia dels informes tècnics que considere convenients, adjudicarà el contracte.
  
16.2. Feria Valencia tindrà alternativament la facultat d'adjudicar el contracte a la proposició més avantatjosa mitjançant els criteris establits per a la seua adjudicació sense atendre necessàriament al valor econòmic d'aquesta, o declarar desert el concurs, i haurà de motivar en qualsevol cas la seua decisió amb referència als criteris d'adjudicació que figuren en el plec.
  
16.3. Efectuada l'adjudicació, es publicarà el resultat de la licitació amb la remissió de l'anunci que corresponga en el termini de quatre dies hàbils, i es notificarà a l'adjudicatari el mateix dia de l'adjudicació.
  
16.4. Quan calga se citarà l'adjudicatari perquè, en el dia que se li indique, concórrega a formalitzar el contracte. Si no atenguera els requeriments esmentats, no complira els requisits per a la celebració del contracte o impedira que es formalitzara en el termini de 30 dies a comptar des de l'endemà de l'adjudicació, Feria Valencia podrà acordar l'anul·lació de l'adjudicació, tret que el motiu siga la falta de constitució de garantia definitiva que, en aquest cas, es declararà automàticament anul·lada sense més tràmit, i haurà de pagar en aquest cas l'adjudicatari a Feria Valencia una indemnització equivalent al 5% del pressupost global contractual, base de la licitació, per danys i perjudicis.
  
17. Obligacions prèvies a la formalització del contracte
  
17.1. Justificada la recepció de l'adjudicació, l'adjudicatari, dins del termini de cinc dies, haurà d'aportar els documents següents:
  
- Document que acredite el pagament dels anuncis de licitació, mitjançant la gestió prèvia en el Departament de Tresoreria de Feria Valencia.
  
- Document en què s'adscriga nominativament a les obres un delegat amb titulació professional adequada, amb dedicació plena i capacitat suficient per a representar l'empresa en tot allò que afecte la seua execució.
  
- Document que acredite haver constituït a disposició de l'òrgan contractant garantia definitiva per import del quatre per cent (4%) del pressupost d'adjudicació, de conformitat amb el model 2 de l'annex II d'aquest plec, mitjançant la gestió prèvia al departament de Tresoreria de Feria Valencia.
  
- Quan l'adjudicatari tinguera la condició d'unió temporal d'empreses, escriptura pública de constitució inscrita en el Registre Especial del Ministeri d'Economia i Hisenda, o organisme equivalent del país del domicili social de l'empresari, i nomenament d'un representant o apoderat únic de la unió amb poders validats per a exercitar els drets i complir les obligacions que es deriven del contracte fins a l'extinció d'aquest.
  
17.2 Addicionalment, l'adjudicatari haurà d'aportar condicionat particular, general i còpia de l'últim rebut pagat d'una pòlissa de tot risc de construcció/muntatge amb un capital assegurat mínim que garantisca el valor total del pressupost d'adjudicació per sinistre i d'una pòlissa de responsabilitat civil amb un capital assegurat mínim per sinistre de mil cinc-cents milions de pessetes (6.384.781.583 PTA) o el seu contravalor en euros: nou milions quinze mil cent vuitanta-un euros i cinquanta-sis cèntims (9.015.181,56 euros).
  
Aquestes pòlisses hauran de cobrir, almenys, els perjudicis que puguen derivar-se per a qualsevol tercer procedents d'errors o omissions de l'empresa adjudicatària en l'execució d'aquest contracte, així com:
  
Tot risc de construcció/muntatge
  
Garanties de danys a l'obra, incloent-hi:
  
- Obra civil i instal·lacions: valor dels treballs de construcció/muntatge.
  
- Riscos de la natura: inclosos.
  
- Despeses de salvament: incloses.
  
- Despeses d'extinció: 024.522.080 pessetes (1.502.530,26 euros).
  
- Despeses de demolició i desenrunament: 340.783.849 pessetes (1.502.530,26 euros).
  
- Despeses suplementàries o increment de costos de reconstrucció: 724.797.268 pessetes (601.012,10 euros).
  
- Vaga, motí, commoció civil i terrorisme: inclosos.
  
- Honoraris professionals: 044.754.080 pessetes (601.012 euros).
  
- Manteniment ampli: 12 mesos.
  
- Despeses de perits: 56.772.061 pessetes (300.506,05 euros).
  
- Proves i despeses extraordinàries.
  
Responsabilitat civil
  
Garanties de responsabilitat civil, incloent-hi:
  
- Responsabilitat civil d'explotació.
  
- Responsabilitat civil patronal'Sublímit per víctima (mínim 47.283.114 pessetes, per víctima, 150.253,03 euros).
  
- Responsabilitat civil de productes.
  
- Responsabilitat civil creuada.
  
- Responsabilitat civil posttreballs: fins a 12 mesos des de la finalització dels treballs.
  
La vigència de la pòlissa haurà de cobrir els períodes objectes de contractació.
  
L'objecte i les prestacions de l'assegurança hauran de ser, com a mínim, els següents:
  
L'assegurador garantirà a l'assegurat les prestacions indicades més avall en el cas de qualsevol reclamació de responsabilitat civil d'acord amb la legislació vigent, pels danys corporals, danys materials i els perjudicis econòmics que siguen conseqüència directa d'aquests danys, així com pels danys patrimonials purs, causats a tercers, inclòs el personal vinculat a l'empresa adjudicatària (responsabilitat civil patronal), derivats de qualsevol actuació negligent, errada o omissió comesa per l'assegurat o per persones de les quals legalment haja de respondre, en relació amb l'exercici de l'activitat professional de l'assegurat.
  
A aquests efectes, s'entén per danys patrimonials purs els perjudicis econòmics causats a tercers, que no siguen conseqüència d'un previ dany corporal o material.
  
Les assegurances, tant de tot risc construcció/muntatge com responsabilitat civil, hauran d'incloure:
  
1r) Feria Valencia com a assegurat addicional i tercer a la vegada.
  
2º) Com a assegurats, totes les empreses subcontractistes o bé adjuntar els contractes en què s'exigisca a aquests subcontractistes una pòlissa de responsabilitat civil amb la mateixa garantia que exigeix ja aquesta clàusula a l'empresa adjudicatària, i amb un límit mínim de 984.058.209 pessetes (601.012,10 euros) per sinistre per a cada garantia i un sublímit mínim de 59.423.285 pessetes (150.253,03 euros) per víctima per a la garantia de responsabilitat civil patronal. En aquest cas el contractista haurà d'incloure en la seua pòlissa la garantia de subsidiària de subcontractistes.
  
Dins de la suma assegurada fixada en les condicions particulars i de conformitat amb les condicions i exclusions previstes en aquesta pòlissa, l'assegurador garanteix les reclamacions que siguen objecte de l'assegurança:
  
- El pagament de les indemnitzacions a què done lloc la responsabilitat assegurada.
  
- Els honoraris, les costes i les despeses del reclamant a què siga condemnat l'assegurat.
  
- El pagament dels honoraris, les costes i les despeses, derivats de la defensa jurídica de l'assegurat en procediments de qualsevol índole, dins de les condicions previstes en aquesta assegurança.
  
- La constitució de les fiances judicials exigides per jutges i tribunals per a garantir la responsabilitat civil de l'assegurat.
  
- La constitució de les fiances exigides per jutges i tribunals contra l'assegurat a fi de garantir la seua llibertat provisional en qualsevol procediment criminal.
  
18. Formalització del contracte
  
18.1. El contracte s'atorgarà dins dels 12 dies següents a la recepció de la notificació de l'adjudicació.
  
19. Obligacions del contractista
  
19.1. Obligacions fiscals, laborals i socials
  
El contractista està obligat al compliment de la legislació vigent aplicable, especialment en tot allò previst en les disposicions en matèria administrativa, fiscal, laboral, de Seguretat Social i de seguretat i salut en el treball (Llei de Prevenció de Riscos Laborals), o altres que siguen d'aplicació. A aquest efecte, haurà de presentar a Feria Valencia aquells justificants oficials que en cada moment se li requerisquen (TC1, TC2, etc.). Haurà de presentar abans de l'inici de les obres el pla de seguretat i salut a fi de ser aprovat pel coordinador de seguretat i salut de l'execució de l'obra. El contractista formarà un Comité de Seguretat i Salut de l'obra, per a complir amb el que s'estableix en l'article 38 de la Llei 31/1995, de 8 de novembre, de Prevenció de Riscos Laborals.
  
En conseqüència, el contractista, com a únic representant del seu personal adscrit als treballs contractats, es compromet expressament a complir amb totes les obligacions derivades, tant de caràcter laboral i social com fiscal, i Feria Valencia declina qualsevol responsabilitat a aquest respecte.
  
L'incompliment d'aquestes constituirà causa suficient per a la resolució del contracte.
  
19.2 Compliment dels terminis
  
El contractista queda obligat al compliment dels terminis d'execució dels treballs en els termes establits en el programa de treballs que s'aprove conforme al punt 21 «Pla d'obra.»
  
19.3. El contractista s'obliga a executar l'obra utilitzant els materials que subministraran els proveïdors que resulten del concurs de subministrament de materials convocat a l'efecte per Feria Valencia.
  
19.4. El contractista no podrà cedir en tot o part del contracte sense la prèvia aprovació per escrit de Feria Valencia.
  
En cas que el contractista subcontratara algun treball, es compromet que les obligacions al seu càrrec derivades d'aquest contracte, especialment les de caràcter laboral i social, es complisquen a més pel subcontractista esmentat, i queda aquest obligat en idèntics termes que aquell, sense que això supose que hi haja relació directa entre el subcontractista i Feria Valencia. Aquesta podrà exigir del subcontractista, en qualsevol cas, el compliment de les obligacions a càrrec del contractista establides en aquest contracte, la qual cosa quedarà expressament recollida en aquells contractes que el contractista subscriga amb els subcontractistes.
  
Feria Valencia tindrà dret a comprovar el compliment de les obligacions per part del contractista i el subcontractista, de conéixer quins són aquests i de demanar justificants del compliment de les seues mútues obligacions.
  
Feria Valencia podrà rebutjar la subcontractació amb determinades persones físiques o jurídiques quan així pertoque.
  
El contractista assumeix la total responsabilitat de l'execució del contracte davant de Feria Valencia, estrictament d'acord amb els plecs de clàusules administratives particulars i els termes del contracte, sense que puga derivar cap responsabilitat als seus subcontractistes.
  
En cap cas podrà el contractista concertar l'execució parcial de contracte amb persones sotmeses a suspensió de classificacions o inhabilitades per a contractar.
  
19.5. Penalitzacions
  
El contractista és responsable únic davant de Feria Valencia, pels retards totals o parcials que es produïsquen en l'execució dels treballs encomanats.
  
Si hi ha un retard en el compliment dels terminis parcials, imputable al contractista, superior a 15 dies respecte al programa de treballs definit en l'apartat 21 «Pla d'obra» d'aquest plec, Feria Valencia podrà aplicar una penalitat per cada dia de retard equivalent al zero coma zero cinc per cent (0,05%) del pressupost parcial corresponent a l'oferta, fins als 30 dies de retard. Una vegada superats aquests, la dita penalitat s'incrementarà fins al zero coma deu per cent (0,10%) diari. Quan el retard supere els 45 dies per causa imputable al contractista, Feria Valencia podrà, a més, resoldre el contracte en qualsevol moment. Les penalitzacions per l'incompliment de les diferents fites seran acumulables entre si, i amb les corresponents al termini final.
  
Si hi haguera retard en el compliment del termini total per causes imputables al contractista superior a 15 dies respecte al programa de treballs definit en l'apartat 21 «Pla d'obra» d'aquest plec, Feria Valencia podrà aplicar una penalitat per cada dia de retard equivalent al zero coma deu per cent (0,10%) del pressupost de l'oferta, fins als 30 dies de retard. Una vegada superats aquests, la penalització s'incrementarà fins al zero coma quinze per cent (0,15%) diari. Quan el retard supere els 45 dies per causa imputable al contractista, Feria Valencia podrà a més resoldre el contracte en qualsevol moment.
  
Si el contractista incomplira els terminis i/o les condicions esmentades, les fiances constituïdes quedaran afectes al compliment d'aquestes obligacions. El contractista, a més, haurà d'indemnitzar Feria Valencia i els tercers afectats pels danys i perjudicis ocasionats.
  
En qualsevol cas, s'estableix un límit màxim del 10% de l'import total del contracte en concepte de penalitat per retard. Traspassat aquest percentatge Feria Valencia podrà resoldre el contracte de manera definitiva.
  
20. Comprovació del replanteig
  
20.1. Dins dels vuit dies següents a la formalització del contracte es procedirà a l'alçament de l'acta de viabilitat i comprovació de replanteig de les obres. Aquesta acta haurà de ser firmada tant per Feria Valencia com per la Direcció Facultativa i el contractista.
  
21. Programa de treball
  
21.1. El contractista, en el termini de 15 dies des de la notificació de l'autorització per a iniciar les obres que li remetrà Feria Valencia, haurà de sotmetre a la Direcció Facultativa i a Feria Valencia un pla d'obra detallat de la realització d'aquestes, d'acord amb els terminis parcials i les fites que s'estableixen en la documentació de licitació, en què hauran d'especificar-se els terminis parcials, les fites i les dates de terminació de les distintes activitats, i es determinarà, amb l'import en pessetes, el volum a realitzar en cada període.
  
21.2. La Direcció Facultativa resoldrà sobre el mencionat detall del programa tant en el termini com en el procés plantejat, en el període dels 10 dies següents a la presentació, i podrà imposar al programa de treball presentat la introducció de modificacions o el compliment de determinades prescripcions sempre que no contravinguen les clàusules del contracte. El pla d'obra finalment acordat serà el que es prenga com a referència per a l'establiment de les penalitats descrites en l'apartat d'aquest plec.
  
21.3. Aquest pla d'obra haurà de ser actualitzat amb una periodicitat mensual, tret que les circumstàncies del desenvolupament dels treballs aconsellen actualitzacions puntuals.
  
21.4. Aquestes actualitzacions hauran de comptar amb la conformitat de Feria Valencia i de la Direcció Facultativa.
  
22. Pla de seguretat i salut
  
22.1. En aplicació de l'estudi de seguretat i salut, d'acord amb el que s'estableix en l'article 4 del Reial Decret 1.627/1997, de 24 d'octubre, pel qual s'estableixen disposicions mínimes de seguretat i salut en les obres de construcció, el contractista elaborarà un pla de seguretat i salut en el treball, en què s'analitzen, estudien, desenvolupen i complementen les previsions contingudes en l'estudi en funció del seu propi sistema d'execució de l'obra.
  
22.2. El pla de seguretat i salut haurà de ser aprovat pel coordinador de seguretat i salut de l'execució de les obres o, en cas de no ser necessària l'existència d'aquest, d'acord amb les disposicions del punt 2 de l'article 7 del Reial Decret 1.627/1997, de 24 d'octubre, l'aprovarà la Direcció Facultativa.
  
22.3. En qualsevol cas, respecte al pla de seguretat i salut en les obres de construcció s'ajustarà al que es disposa en el Reial Decret 1.627/1997, de 24 d'octubre.
  
23. Execució del contracte. Normes generals
  
23.1. El contractista no adquireix, en virtut del contracte, ni la possessió civil ni natural de l'espai sobre el qual s'executen les obres. La seua situació és de mera ocupació per a l'execució de les obres.
  
23.2. El contractista executarà els treballs objecte del contracte en el termini previst, i utilitzarà, en qualsevol cas, la mà d'obra que es requerisca i els materials, maquinària, eines o equips necessaris.
  
23.3. Tots els materials, equips i l'execució dels treballs hauran de ser de la qualitat exigida en el projecte constructiu i la documentació complementària, estaran d'acord amb les instruccions de la Direcció Facultativa i de l'empresa encarregada del control de qualitat, i estaran subjectes, en qualsevol moment, als assajos i les proves que disposen aquestes.
  
23.4. El contractista realitzarà a càrrec seu totes les construccions i instal·lacions per al desenvolupament dels treballs contractats, inclosos els treballs d'obra auxiliars necessaris per a la correcta i completa execució de les unitats d'obra. Aquests treballs comprenen, a títol enunciatiu però no limitatiu, els d'obertura i tancament de regates, buits, passatubs, etc., i el corresponent tancament i segellament, el transport de materials en el recinte de l'obra fins al lloc d'utilització i totes les operacions necessàries per a portar a bon terme els treballs. També correran a càrrec seu la tramitació i obtenció de les connexions de sanejament, abastament d'aigua, energia elèctrica, telèfon, etc., que li siguen necessàries, emmagatzematge de materials, equips, etc., i és responsable del manteniment i la custòdia de les instal·lacions, els materials, els equips i la maquinària de què dispose per a l'execució dels treballs objecte d'aquest contracte.
  
23.5. Seran a càrrec del contractista les despeses inherents als consums generats per a la realització dels treballs, policia i vigilància de les obres objecte d'aquest contracte.
  
23.6. Estarà obligat a tenir permanentment a peu d'obra un representant amb titulació de grau mitjà o superior, amb facultats per a rebre i executar amb plena responsabilitat totes les ordres o indicacions que reba de la Direcció Facultativa.
  
23.7. El contractista tindrà la responsabilitat d'aportar tot el personal necessari, tant en els seus nivells de direcció i organització o administració, com en els d'execució, per al correcte compliment de les obligacions contractuals. El contractista utilitzarà en l'obra únicament el personal adequat amb les qualificacions necessàries per a la realització del treball. Feria Valencia tindrà autoritat per a rebutjar o exigir la retirada immediata de tot o part del personal del contractista que, al seu judici, tinga un comportament incorrecte o negligent, o cometa imprudències temeràries, o siga incompetent per a la realització dels treballs del contracte.
  
23.8. El contractista estarà obligat a mantenir neta l'obra, així com a retirar tot el material sobrant.
  
23.9. Tant la maquinària com els elements auxiliars quedaran adscrits a les obres fins a la recepció, sense que es puguen retirar sense l'autorització prèvia de la Direcció Facultativa.
  
23.10. Durant el desenvolupament de les obres i fins a la finalització del contracte, el contractista és responsable dels defectes que en la realització dels seus treballs es puguen observar.
  
23.11. Seran a càrrec del contractista la redacció i tramitació de projectes d'instal·lacions d'obra, grues, bastides, la instal·lació de les senyalitzacions prèvies necessàries per a indicar l'accés a l'obra, circulació a la zona que ocupen els treballs i als punts de possible perill a causa d'aquelles, tant a la zona esmentada com als seus límits i voltants; instal·lació de senyalització addicional de caràcter descriptiu prèviament aprovada per Feria Valencia que identifique l'execució de l'obra, etc., així com les gestions necessàries per a la seua aprovació davant els organismes competents per a obtenir les llicències i permisos. També seran a càrrec del contractista la redacció i tramitació, inclosos els visats corresponents, dels projectes de les instal·lacions previstes en aquest contracte, així com les gestions necessàries fins a la total legalització, davant dels organismes competents, encara que hagen de ser sol·licitats a nom de Feria Valencia.
  
23.12. Tots els costos derivats d'allò que s'inclou en el paràgraf anterior aniran a càrrec del contractista.
  
24. Control de qualitat
  
24.1. La realització dels assajos i les proves establides en el control de qualitat correrà a càrrec del contractista. L'empresa contractada haurà de ser acceptada per Feria Valencia.
  
24.2. Es realitzaran els estudis, assajos, anàlisis de materials, equips, instal·lacions i unitats d'obra que la Direcció Facultativa ordene, incloent-hi els corresponents al control de qualitat relatiu a l'assegurança desenal, per al control de qualitat de les obres. És obligació del contractista facilitar l'execució d'aquests treballs, i prestar-hi les ajudes necessàries.
  
24.3. El contractista està obligat a remetre a la Direcció Facultativa i a Feria Valencia còpia exacta i puntual dels resultats dels assajos realitzats.
  
24.4. Seran de l'exclusiva responsabilitat del contractista els retards, les demolicions i les reposicions que es deriven de resultats negatius de la inspecció de la qualitat.
  
25. Modificació dels treballs
  
25.1. Feria Valencia podrà introduir modificacions en els treballs per qualsevol causa, i són obligatòries per al contractista les modificacions que produïsquen augment, reducció o supressió de les unitats d'obra o substitució d'una unitat d'obra per una altra, sempre que aquesta siga una de las compreses en el contracte. Per al pagament s'aplicaran els preus de les unitats d'obra corresponents que figuren en el pressupost del projecte si n'hi haguera.
  
25.2. Per al cas que no estiguen previstes aquestes unitats d'obra en el pressupost del projecte es fixaran aquests preus contradictòriament entre Feria Valencia i el contractista. Aquests preus contradictoris es formaran a partir dels preus unitaris del projecte si n'hi haguera, i en el cas que no figuren en el projecte es prendran com a referència els establits per l'Institut Valencià de l'Edificació, IVE99/2000. Aquests preus es consideren d'execució per contracta.
  
Si no figuren aquests preus en el mencionat document, la Direcció Facultativa fixarà el preu contradictori, basant-se se en el que s'estableix en els paràgrafs anteriors, i seran obligatòries per al contractista aquestes modificacions sempre que no se supere el 20% de l'import del contracte en obra modificada.
  
25.3. En cas de supressió o reducció d'obres, el contractista no tindrà dret a reclamar cap indemnització, tret que aquestes modificacions siguen en quantia superior al 20% de l'import del contracte. En aquest cas, el contractista tindrà dret a rebre el 3% del valor de les obres suprimides o reduïdes en excés del límit anterior.
  
25.4. Els aclariments i les interpretacions que sobre el projecte dicta la Direcció Facultativa no es consideraran en cap cas modificacions, i no tindran cap repercussió sobre el preu i el termini del contracte.
  
26. Extinció del contracte
  
26.1. El contracte s'extingirà per la seua conclusió o compliment, o bé per resolució. Les causes de resolució del contracte són les següents:
  
- L'incompliment pel contractista de les obligacions laborals, socials o fiscals, relatives al personal destinat als serveis contractats.
  
- La falsedat en el subministrament de dades tècniques, econòmiques o jurídiques, així com les relacionades amb el número d'identitat del personal de l'empresa afecte als serveis contractats, sol·licitades per Feria Valencia en l'exercici de les seues facultats de control i inspecció, o posar obstacles, per qualsevol causa, a aquest exercici.
  
- L'incompliment de les clàusules contingudes en aquest plec i en el contracte.
  
- La renúncia de Feria Valencia a continuar amb els treballs corresponents a aquest contracte.
  
- L'extinció de la personalitat jurídica de la societat mercantil del contractista, tret que el patrimoni i l'organització de la societat extingida siga incorporada a una altra entitat. Aquesta última assumirà, de manera plena, les obligacions d'aquella i sempre que la nova entitat, en el termini de 15 dies hàbils, oferisca portar a cap el contracte en les mateixes condicions estipulades. Feria Valencia podrà admetre o rebutjar l'oferiment, sense que, en aquest últim cas, hi haja dret a cap indemnització, per la resta del contracte deixat d'executar.
  
- La sol·licitud de suspensió de pagaments o declaració de fallida del contractista o del subrogat.
  
- La cessió del contracte, en tot o en part, sense la prèvia autorització expressa de Feria Valencia.
  
- La mort del contractista individual.
  
- El mutu acord entre les parts.
  
- Aquelles altres causes que s'establisquen expressament en el contracte.
  
27. Efectes de la resolució
  
27.1. Quan obeïsquen a mutu acord, els drets de les parts s'acomodaran a allò vàlidament estipulat entre Feria Valencia i el contractista.
  
27.2. Quan la resolució del contracte tinguera la causa en la voluntat de Feria Valencia, o en un incompliment per aquesta de les seues obligacions contractuals, Feria Valencia pagarà al contractista, en concepte d'indemnització per tots els danys i perjudicis que això haguera pogut produir, fins a un màxim del 4% de les obres pendents d'executar pel contractista. En qualsevol cas, es pagarà a més al contractista l'import corresponent a les obres degudament executades fins al dia de la resolució.
  
27.3. Quan el contracte es resolga per incompliment del contractista li serà retinguda la garantia i, a més, haurà d'indemnitzar Feria Valencia per tots els danys i perjudicis ocasionats.
  
27.4. En qualsevol cas, l'acord de resolució contindrà pronunciament exprés sobre la procedència o no de la pèrdua, devolució o cancel·lació de la garantia constituïda.
  
28. Recepció provisional
  
28.1. Amb una antelació de 10 dies, el contractista comunicarà a Feria Valencia la data en què preveu acabar totalment les obres, a fi que es fixe el dia i l'hora en què s'ha d'efectuar la recepció provisional. A la vista d'aquesta notificació Feria Valencia fixarà data per a la recepció provisional.
  
28.2. En el dia fixat per Feria Valencia per a la recepció provisional, es procedirà, en presència del representant autoritzat de Feria Valencia, la Direcció Facultativa i el contractista a examinar l'estat de l'obra i a comprovar si els treballs realitzats compleixen les normes tècniques de seguretat i clàusules contractuals quant a la seua execució. La recepció provisional es realitzarà una vegada que totes les proves especificades hagen sigut portades a terme satisfactòriament a judici de Feria Valencia i de la Direcció Facultativa.
  
28.3. Si l'estat de les obres és satisfactori o bé, tractant-se de proves, s'hagueren superat satisfactòriament totes les que s'han establit, Feria Valencia, la Direcció Facultativa i el contractista estendran en triple exemplar l'acta de recepció provisional.
  
28.4. En el supòsit que l'examen de l'obra o servei contractat no fóra satisfactori, o que no s'hagueren superat les proves establides, Feria Valencia, la Direcció Facultativa i el contractista estendran una acta en triple exemplar, en què deixaran constància dels defectes observats, i del termini fixat per la Direcció Facultativa en què aquests hauran de ser corregits pel contractista.
  
28.5. Transcorregut aquest termini, es portaran a terme l'examen i les proves a què es refereixen els paràgrafs anteriors. Si resulten satisfactoris, s'estendrà una acta de recepció provisional firmada per Feria Valencia, la Direcció Facultativa i el contractista.
  
28.6. Aquests exàmens, reconeixements i correccions es repetiran, amb idèntica reserva de drets per a Feria Valencia, fins a aconseguir un resultat satisfactori.
  
28.7. Si per qualsevol circumstància el contractista es negara a reparar els defectes o no els reparara en el termini marcat en l'acta, Feria Valencia es reserva efectuar les reparacions per si o per mitjà de tercers, a càrrec del contractista. D'igual forma es procedirà en el cas que el contractista es negue a firmar l'acta.
  
28.8. Els nous terminis que es concedisquen al contractista per deficiències trobades en efectuar la recepció provisional, en cap cas significaran pròrroga dels terminis contractuals i, en conseqüència, el contractista serà responsable de las penalitats o indemnitzacions de danys i perjudicis en què incórrega per aquest motiu.
  
29. Termini de garantia
  
29.1. El contractista garantirà el treball executat per ell per un període de 12 mesos des de la data de la recepció provisional d'aquest. Durant el període esmentat de garantia haurà de corregir o rectificar ràpidament, sense dany per al funcionament de les instal·lacions, qualsevol anomalia que siga imputable a defectes de construcció, o a la qualitat deficient dels materials o elements utilitzats, i atendrà les ordres que en aquest sentit li done Feria Valencia o la Direcció Facultativa. Si es resisteix o demora en el compliment d'aquestes, Feria Valencia podrà procedir per si, o a través de tercers, a la realització dels treballs necessaris per a esmenar aquelles faltes o defectes, i es deduiran dels pagaments pendents o dels avals o garanties les corresponents despeses derivades, i sense que això supose un deixament en la responsabilitat de garantia per al contractista.
  
29.2. Aquelles unitats que durant el termini de garantia necessitaren reparació estaran subjectes a un nou període de garantia d'un any per al contractista, comptador des de la data de la recepció de la reparació per part de la Direcció Facultativa.
  
29.3. Les garanties definitives, i complementàries, tindran vigència fins que hagen transcorregut 12 mesos, a comptar des de la data de l'acta de recepció provisional, sense perjudici del que s'estableix en l'article 1.591 del Codi Civil. En cas que ambdues parts ho consideren convenient, es podrà procedir a fer recepcions parcials anticipades, que s'efectuaran de conformitat amb allò que aquest contracte preveu per a la recepció provisional de les obres.
  
30. Recepció definitiva
  
30.1. 20 dies abans que transcórrega el període de garantia establit, el contractista ho notificarà a Feria Valencia, i sol·licitarà la recepció definitiva de les obres. A la vista d'aquesta sol·licitud, Feria Valencia comunicarà al contractista la data fixada per a aquesta.
  
30.2. En el dia fixat per a portar a terme la recepció definitiva, es procedirà, en presència de Feria Valencia, la Direcció Facultativa i el contractista, a comprovar l'estat de les obres i treballs realitzats, i a verificar si compleix les condicions exigides.
  
30.3. En el cas afirmatiu, Feria Valencia, la Direcció Facultativa i el contractista estendran la corresponent acta de recepció definitiva en triple exemplar. L'acta es firmarà dins dels 30 dies següents a aquell en què acabe el termini de garantia de 12 mesos previst en aquest contracte. Si una vegada transcorreguts els indicats 30 dies no s'haguera respost a la petició de recepció definitiva, que haurà de cursar fefaentment el contractista, s'entendrà automàticament rebuda l'obra amb caràcter definitiu com si la firma de l'acta s'haguera portat a terme.
  
30.4. L'acta de recepció definitiva farà constar el total compliment de les seues obligacions contractuals.
  
30.5. Quan a judici de Feria Valencia o de la Direcció Facultativa persistisquen defectes, s'ajornarà la recepció definitiva, fins que aquests defectes, que hauran sigut comunicats per escrit al contractista, així com el termini per a esmenar-los, siguen reparats en forma i termini; transcorregut el termini sense haver sigut reparats, Feria Valencia queda facultada per a realitzar, de manera immediata, les reparacions per si o per tercers sense perjudici del seu dret per a executar els avals i garanties i obtenir l'oportuna indemnització per danys i perjudicis. S'aplicarà d'igual forma aquesta mesura en cas que el contractista es negara a reparar els defectes.
  
30.6. Si el contractista, a pesar d'haver sigut citat, no assisteix a l'acte de recepció definitiva, l'acta unilateral, alçada per Feria Valencia, tindrà els mateixos efectes que si l'haguera subscrit el contractista.
  
30.7. Dins dels dos mesos següents a la data en què s'efectue la recepció definitiva, Feria Valencia procedirà a retornar l'aval del compliment.
  
31. Liquidació
  
31.1. Una vegada produïda la recepció definitiva, el contractista presentarà a la Direcció Facultativa la proposta de la liquidació corresponent a l'obra. Aquesta haurà de presentar-se davant Feria Valencia dins del termini d'un mes, a comptar des de la data de l'acta de recepció definitiva, i la seua acceptació per totes les parts suposarà la finalització de les relacions contractuals entre les parts firmants, sense perjudici de la responsabilitat exigible al contractista per possibles vicis o defectes constructius i l'obligació de procedir a les reparacions oportunes. El contractista estarà obligat així mateix a reparar o reposar els materials o equips que presenten defectes, el període de garantia dels quals excedisca els 10 anys, i respondrà de la seua reparació o reposició fins al final del termini de garantia del material o equip concret que s'ha de reparar.
  
A la recepció, el contractista presentarà a Feria Valencia la documentació que acredite el pagament, als instal·ladors subcontractats, de les quantitats pactades per a la realització de les obres i instal·lacions.
  
32. Responsabilitat per vicis o defectes constructius
  
32.1 Si apareixen en les obres vicis o defectes constructius o dels materials, una vegada expirat el termini de garantia mencionat en aquest contracte, deguts a incompliments per part del contractista de les seues obligacions contractuals, aquest respondrà dels incompliments esmentats, d'acord amb l'article 1.591 del Codi Civil, i haurà de pagar a Feria Valencia, a més, els danys i perjudicis que se'n deriven.
  
33. Direcció de les obres
  
33.1. La Direcció Facultativa de les obres correspon a l'equip format pels tècnics designats per Feria Valencia. Competeix al director facultatiu la interpretació tècnica del projecte d'execució i la facultat de dictar les ordres per al desenvolupament d'aquest, així com la comprovació i vigilància de la correcta realització de l'obra contractada.
  
33.2. Les ordres i decisions de la Direcció Facultativa de les obres seran vinculants per al contractista. La Direcció Facultativa donarà totes les ordres que estime necessàries o convenients, sempre per escrit, bé en comunicació directa a les oficines del contractista o bé a través del llibre d'ordres, al qual en tot moment tindrà accés i que estarà a la seua disposició.
  
33.3. El contractista, al seu torn, comunicarà també per escrit a la Direcció Facultativa tots els dubtes, consultes, dades o instruccions per a l'execució de les obres que necessiten ser aclarits.
  
33.4. Les parts tindran un termini de set dies per a dialogar sobre aquesta petició i arribar a un acord amb relació a aquesta. Si en aquest termini no s'arriba a un acord la Direcció Facultativa decidirà sobre aquest assumpte, i aquesta decisió serà d'obligat compliment per al contractista, sense perjudici del que s'indica a continuació:
  
- Si el contractista no està d'acord amb qualsevol decisió de la Direcció Facultativa haurà de comunicar-ho per escrit a aquesta i a Feria Valencia en un termini màxim de set dies des de la decisió de la Direcció Facultativa, i farà constar de manera expressa la seua intenció que aquesta decisió siga sotmesa en un futur a l'arbitratge previst en el contracte.
  
- Els terminis establits en aquesta clàusula són de caducitat. La no-comunicació pel contractista, en els terminis indicats en aquesta, implicarà la renúncia o el desistiment del contractista a reclamar o revisar la decisió o actuació de la Direcció Facultativa o de Feria Valencia.
  
- Cap element de l'obra haurà de cobrir-se o ocultar-se sense l'autorització de la Direcció Facultativa. El contractista haurà de donar totes les facilitats a aquella per a examinar i mesurar tots els elements que hagen de quedar ocults. Si el contractista ocultara qualsevol element sense prèvia autorització, haurà de descobrir-lo a càrrec seu si així se li ordenara.
  
33.6. Durant l'execució de les obres la Direcció Facultativa estarà autoritzada per a ordenar per escrit:
  
a) La retirada de l'emplaçament, dins dels terminis que s'indiquen en l'ordre, de qualsevol material que, en la seua opinió, no estiguera d'acord amb el projecte d'execució.
  
b) La substitució dels materials retirats per altres adequats i convenients, d'acord amb el projecte i documentació complementària.
  
c) La demolició i correcta construcció de qualsevol obra o treball que, a judici de la Direcció Facultativa, no estiguera d'acord amb el contracte respecte a la qualitat de materials i d'execució.
  
Aquests treballs seran sempre a càrrec del contractista, i sense dret a l'abonament de les unitats reexecutades, i no s'ampliarà per això el termini d'execució.
  
34. Força major
  
34.1. El contractista no serà considerat responsable per l'incompliment de les seues obligacions en tant que l'execució de les obres es retarde o es fera impossible com a conseqüència de força major.
  
34.2. Les causes de força major es prendran en consideració únicament quan afecten directament els treballs que al contracte es refereixen o els seus subministraments, el transport dels materials necessaris per a aquests.
  
34.3. Perquè la propietat puga reconéixer i admetre l'existència de força major, el contractista, en cada cas, haurà de posar en coneixement tan prompte com siga possible, i sempre abans de les 72 hores següents al moment en què aquelles apareguen, el començament i possible durada dels casos de força major, explicant els detalls complets i els motius, i la seua possible incidència en les obres.
  
34.4. En cas de força major, el contractista tindrà dret a una pròrroga del termini contractual d'acord amb la incidència que aquesta força major haja tingut en l'execució i el ritme de les obres, a judici de la Direcció Facultativa. Durant la força major es mantindran les obligacions del contractista i de la propietat, i en cap cas el contractista tindrà dret a indemnització o extracost addicional derivat de la situació i efectes de la força major, bé de manera directa o bé incidentalment a causa, per exemple, del possible augment de termini.
  
34.5. Totes les causes de força major seran remeiades tan prompte com siga possible, per a reduir-ne els efectes, i el contractista estarà obligat a posar tots els mitjans al seu abast per a aconseguir-ho sense que això li done dret a cap increment de cost o preu.
  
35. Règim jurídic del contracte
  
35.1. L'empresa adjudicatària i Feria Valencia acorden que per a qualsevol controvèrsia o assumpte judicial que puga originar-se amb motiu del compliment d'aquest contracte, les parts se sotmetran a la jurisdicció dels jutjats i tribunals de València, amb renúncia a qualsevol fur que els poguera correspondre.
  
36. Normes aplicables
  
36.1. Tot allò no previst en aquest plec de condicions s'ajustarà al que es disposa en la legislació espanyola i autonòmica aplicables, de forma principal o per analogia.
  
València, 14 de setembre de 2000.- La directora general de Feria Valencia: Belén Juste Picón.
  
Annex I
  
Criteris de valoració
  
Criteris de valoració de les ofertes per al concurs d'execució de les obres
  
Els aspectes a tenir en compte en les ofertes per al concurs i les seues corresponents valoracions seran fixades amb referència a 100 punts:
  
1. Valoració tècnica de la proposició: de 0 a 50 punts.
  
2. Oferta econòmica: de 0 a 50 punts.
  
Total: 100 punts.
  
1. Valoració tècnica de la proposició (50)
  
1.1. Programa de treball i termini d'execució (25)
  
a) Pla d'obra i termini d'execució (10)
  
Atesa la importància de les obres que s'han d'executar, el licitador presentarà un programa per al desenvolupament dels treballs ajustat a la realitat i viable tipus PERT, amb diagrama de barres on s'analitzen les durades, les folgances i el camí crític de les unitats més importants de l'obra, com també s'ha d'adjuntar l'histograma dels imports realitzats mensualment als preus d'execució per contracta i respectar les anualitats previstes.
  
Es presentarà un estudi de rendiments de les unitats d'obra amb assignació de mitjans humans i maquinària.
  
No s'acceptaran terminis de lliurament superiors als indicats en la planificació entregada.
  
b) Memòria i procés constructiu. Millores (15)
  
En estreta relació amb l'apartat 1.1.a) (pla d'obra i termini d'execució), l'apartat 1.3.a) (equip tècnic adscrit a l'obra) i l'apartat 1.3.b) (recursos propis en l'entorn de l'obra) es realitzarà una descripció de l'execució de les unitats significatives de l'obra en relació amb el seu rendiment, els mitjans aportats per a la seua realització i dificultats constructives d'aquests.
  
Es valoraran les millores tècniques i constructives, com també els procediments proposats per a garantir el compliment del termini.
  
1.2. Acreditació d'experiència en projectes similars i qualitat d'aquestes (20)
  
a) Qualitat en altres obres amb estructures de formigó i acer de grans llums a la Comunitat Valenciana (12)
  
 A aquests efectes s'hauran d'incloure fins a 10 certificats d'obra firmats pel director facultatiu o l'empresa contractant.
  
b) Nombre d'obres realitzades en els últims cinc (5) anys a la Comunitat Valenciana amb pressupost de licitació major a 2.000 milions (6)
  
c) Certificat CNO-3472 o, si de cas hi manca, PAC (2)
  
L'empresa aportarà el certificat acreditatiu que li ha sigut concedit el certificat d'empresa registrada d'acord amb la norma UNE-EN YIT-1446.
  
Si no es posseeix la certificació esmentada serà necessari adjuntar una memòria explicativa del pla d'assegurament de la qualitat, on es determine el sistema de qualitat que el licitador pensa establir en l'obra, el seu organigrama, les unitats sotmeses a aquest i el procediment que s'ha d'utilitzar.
  
1.3. Mitjans humans i materials (5)
  
a) Mitjans humans o equip tècnic adscrit a l'obra (2)
  
Es valorarà la titulació i l'experiència dels tècnics de l'empresa assignats.
  
En aquest sentit l'oferta haurà de contenir l'organigrama jeràrquic i funcional dels equips de treball, així com els CV de les persones fonamentals d'aquests i el compromís d'ocupació i intervenció del personal assignat.
  
b) Proporció de recursos propis en l'entorn de l'obra (2)
  
Relació de mitjans humans, maquinària, mitjans auxiliars, instal·lació, pedreres, arreplegues, etc., propis que l'empresa posseeix a la Comunitat Valenciana, per a l'execució de l'obra.
  
c) Nivell del centre de decisió contractual de l'empresa pròxim a l'organisme contractant (1)
  
Valoració de la ubicació del centre de decisió contractual de l'empresa a la Comunitat Valenciana per a garantir el bon servei i la rapidesa en la gestió, la presa de decisions i el contacte amb el promotor.
  
Permanència dels centres de màxima decisió de l'empresa a la Comunitat Valenciana que garantisca el servei de postvenda.
  
Valoració de la permanència dels centres de màxima decisió de l'empresa a la Comunitat Valenciana que garantisca la màxima resposta davant dels problemes que es puguen plantejar una vegada s'acabe l'obra.
  
2. Oferta econòmica (50)
  
2.1. Preu
  
Aquest criteri valorarà l'esforç econòmic sobre l'oferta, i es desestimaran aquelles que estiguen per damunt del pressupost de licitació.
  
Només es consideraran aquelles ofertes que es troben en la banda compresa +10 punts percentuals respecte al valor mitjà dels percentatges de baixa de les ofertes presentades, conforme al tipus de licitació.
  
Es valoraran de 0 a 35 punts les ofertes econòmiques compreses en la banda abans definida, i s'assignarà la màxima puntuació a la baixa mitjana corregida +5 i amb valors proporcionals a la resta. La baixa mitjana corregida és la mitjana resultant de considerar les ofertes compreses dins de l'interval anterior (35).
  
2.2. Termini o finançament del pagament (15)
  
Feria Valencia prevaldrà i podrà acceptar propostes de finançament o millora en el cobrament de les certificacions que quedaran a la lliure voluntat de proposició per part de les constructores que liciten el concurs d'aquesta obra.
  
Haurà d'assegurar per procediments independents el càlcul d'aquest finançament mitjançant la utilització del mibor de referència o els tipus mitjans de depòsits publicats pels ens oficials.
  
Annex II
  
Models d'avals
  
Aval de fiança provisional
  
L'entitat financera:
  
NIF:
  
Domicili:
  
Nom dels apoderats:
  
Avala
  
El/la senyor/a..., amb NIF..., en concepte de fiança provisional davant Feria Muestrario Internacional de Valencia (FMIV), per a respondre, per import de... pessetes, del compliment i les responsabilitats derivades de la participació en el procés de selecció d'ofertes per a la contractació de...
  
Aquest aval es presta amb caràcter solidari i irrevocable amb renúncia expressa als beneficis d'ordre, exclusió i divisió de béns i tan àmpliament com en dret siga menester o es requerisca. És executable al primer requeriment de la Feria Muestrario Internacional de Valencia (FMIV), fins i tot amb l'oposició del fiançat i sense poder posposar el pagament o negar-se a aquest, per cap motiu.
  
Aquest aval tindrà validesa fins que finalitze el procés de selecció.
  
Aquest aval ha sigut inscrit amb aquesta mateixa data en el Registre Especial d'Avals amb el número...
  
València, ... d/d'... de 2000
  
Aval de fiança definitiva
  
L'entitat financera:
  
NIF:
  
Domicili:
  
Nom dels apoderats:
  
Avala
  
El/la senyor/a..., amb NIF..., en concepte de fiança definitiva davant Feria Muestrario Internacional de Valencia (FMIV), per a respondre, per import de... pessetes, del compliment i les responsabilitats derivades de les obligacions contretes en l'execució del contracte dels treballs de...
  
Aquest aval es presta amb caràcter solidari i irrevocable amb renúncia expressa als beneficis d'ordre, exclusió i divisió de béns i tan àmpliament com en dret siga menester o es requerisca. És executable al primer requeriment de la Feria Muestrario Internacional de Valencia (FMIV), fins i tot amb l'oposició del fiançat i sense poder posposar el pagament o negar-se a aquest, per cap motiu.
  
Aquest aval tindrà validesa fins que FMVI no autoritze la seua cancel·lació.
  
Aquest aval ha sigut inscrit amb aquesta mateixa data en el Registre Especial d'Avals amb el número...
  
València, ... de/d'... de 2000
  
Annex III
  
Model d'oferta econòmica
  
El/la senyor/a..., major d'edat, amb domicili a..., carrer..., número..., amb DNI número..., en nom propi o en representació de l'empresa..., amb CIF número..., i domicili a..., carrer..., número...; una vegada assabentat/ada de les condicions i els requisits que s'exigeixen per a optar a l'adjudicació de l'obra..., expedient número..., es compromet a realitzar-la amb subjecció als plecs de... i els seus annexos, per la quantitat de... pessetes (en lletra i número), el que suposa una baixa del...% respecte al pressupost base de licitació, incrementada en un 16%, corresponent a l'Impost sobre el Valor Afegit, que produeix un preu global contractual de... pessetes (en lletra i número).
  
València, ... de/d'... de 2000
  
Firma i segell de l'empresa
  
Annex IV
  
Resum del pressupost
  
Execució material del projecte: 2.379.775.207 pessetes.
  
13% despeses generals: 142.591.319 pessetes.
  
6% benefici industrial: 473.260.079 pessetes.
  
Total execució per contracta: 1.706.574.615 pessetes.
  
16% IVA: 2.969.898.971 pessetes.
  
Total pressupost: 56.350.912.499 pessetes.